Stokmo kom i medias søkelys i 1970, da han ledet den store Sporveisstreiken som lammet størstedelen av kollektivtrafikken i Oslo. Da de streikende demonstrerte utenfor administrasjonens lokaler på Tøyen var det Stokmo som holdt appell, og som sammen med Bjørgulv Froyn frontet streiken utad. Aksjonen ble dømt ulovlig, men Stokmo tilskrives mye av æren for at sporveisbetjeningen fikk gjennomslag for mange av sine krav. I streikebevegelsen på 1970-tallet var Stokmo også sentral i arbeidet med de såkalte streikestøttekomiteene.